Pod Rozsutec

Pod RozsutecTERCHOVÁ. In:  (v mapách Podrozsutec, miestne: Podrázsutec, Podrozsutce) je jedna zo siedmich osád v terchovskej doline, ktoré ležia na jej fatranskej strane (Bačín, Mažgútovci, Belovci, Podolina, Chalupy, Podhorskovci, Štefanová, Pod Rozsutec), oproti desiatkam osád na beskydskej strane (kde leží napríklad aj rodisko Juraja Jánošíka, Jánošíkovci). Administratívne patrí pod obec Terchová. Tvorí ju približne 20 dreveníc, z ktorých sú niektoré prestavané a niektorú úplne  nové, ale štýlovo nie výrazne rušivé. V okolí sú polia a pasienky. Preteká ňou potok, ktorý pramení pod Malým Rozsutcom a poniže vytvoril roklinu Nové Diery.

Osada sa v písomnostiach spomína od prelomu 19. a 20 storočia, pravdepodobne  bola založená už skôr. Jej obyvatelia sa údajne zaoberali okrem poľnohospodárstva, chovu hospodárskych zvierat a pastierstva aj  lovom a drevárstvom. Osada nie je prístupná po verejných komunikáciach. Na historickej ortofotomape z roku 1950 je zachytených asi 10 domov a v  okolí obhospodarovaná pôda.  Od 50. rokov 20. storočia ju stáli obyvatelia z rodín Muchovcov a Mičovcov opúšťali, posledná rodina odišla v roku 2005. Napriek tomu tu v lete ešte vidieť obrábané políčka a pasúci sa dobytok. V súčasnosti je osada obývaná prevažne sezónne a zveľaďovaná potomkami pôvodných obyvateľov a starými aj novými chalupármi, pribudla aj veľká reštaurácia s ubytovaním.

Podrozsutec je prístupný  len poľnými cestami cez osady Chalupy a Podhorskovci. Vedie ňou zeleno značený turistický chodník na Malý Rozsutec, ktorý sa týči priamo nad osadou. Turisticky atraktívnejší je prístup  žlto značeným turistickým chodníkom, ktorý odbočuje z rázcestia z navštevovanej turistickej trasy cez roklinu Nové diery. Končí tu aj chodník - skratka zo sedla Zákres pod Malým Rozsutcom, kedysi aj vyznačený bielymi a žltými pásmi na stromoch.

 Galéria 

 Zdroje 

 text na výveske v osade, mapové podklady a miestni pamätníci.

 Iné projekty 

Kategória:Terchová
Kategória:Miestne časti na Slovensku